[Innocentius Episcopus, servus servorum Dei, venerabili fratri .... Episcopo Cabilonensi, salutem et Apostolicam benedictionem. Dilecti filii Abbas et Conventus Cluniacensis Monasterii sua nobis insinuatione monstrarunt quod, cum plures obligati æris onere alieni in suorum Monasteriorum Cœmeteriis tumulentur, creditores illorum eos occasione debitorum hujusmodi in causam trahunt sæpius, et injustè fatigant gravibus laboribus et expensis; ex quo claustrale otium non modicum perturbatur. Quia verò eorumdem Abbatis et Conventus gravamen indebitum conniventibus oculis pertransire nec volumus, nec debemus, fraternitati tuæ per Apostolica scripta mandamus, quatinus non permittas ipsos in prædictis, nisi alia rationabilis causa subsit, à talibus creditoribus indebitè molestari; molestatores hujusmodi per censuram Ecclesiasticam appellatione postposita compescendo. Datum Anagniæ VII. Kalendas Octobris, Pontificatus nostri anno primo.]